Diari Oficial de la Generalitat Valenciana


Sumari del DOGV 2023, del 13-05-1993 (1993/827940)

ORDRE de 27 d'abril de 1993, de la Conselleria d'Economia i Hisenda, per la qual regula el funcionament en la Borsa de Valors de València d'un servei propi de gestió del registre comptable de valors representats mitjançant anotacions en compte i de compensació i liquidació, en execució i desplegament del Decret 147/1991, de 29 d'agost, del Consell de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/04/27/(1)/dof/vci/html**

### Dades del document

Número de DOGV
:   2023

Data del DOGV
:   13-05-1993

Secció del DOGV
:   DISPOSICIONS GENERALS

Número del document
:   1993/827940


Data del document
:   27-04-1993

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

Ordre de 27 d'abril de 1993, de la Conselleria d'Economia i Hisenda, per la qual regula el funcionament en la Borsa de Valors de València d'un servei propi de gestió del registre comptable de valors representats mitjançant anotacions en compte i de compensació i liquidació, en execució i desplegament del Decret 147/1991, de 29 d'agost, del Consell de la Generalitat Valenciana.  
L'article 54 de la Llei 24/1988, de 28 de juliol, del Mercat de Valors, preceptua que es constituirà una societat anònima que, amb la denominació de Servei de Compensació i Liquidació de Valors, tindrà per funcions portar el registre comptable corresponent a valors admesos a negociació en les borses de valors i representats per mitjà d'anotacions en compte, i també gestionar, en exclusiva, la compensació de valors i d'efectiu derivada de la negociació en les borses de valors.  
Això s'entén sense perjudici que, respecte als valors admesos a negociació en una única borsa de valors, les comunitats autònomes amb competència en la matèria, disposen la creació per la societat rectora d'aquella d'un servei propi de gestió del registre comptable de valors representats per mitjà d'anotacions en compte i de compensació i liquidació.  
En aquest sentit, el Consell de la Generalitat Valenciana, fent ús de la competència exclusiva de la Generalitat Valenciana, continguda en l'article 31.20 del capítol I del títol III de l?Estatut d'Autonomia de la Comunitat Valenciana, va assumir les competències relatives a la Borsa de Comerç de València, mitjançant Decret 63/1988, de 9 de maig.  
Per això, la Generalitat Valenciana, mitjançant el Decret del Consell 147/1991, de 29 d'agost, instà la Societat Rectora de la Borsa de Valors de València, SA, perquè creés un servei propi de gestió i portada del registre comptable de valors, representats per mitjà d'anotacions en compte i de compensació i liquidació d'aquests, sempre que la seua admissió a negociació es referesca exclusivament a la Borsa de València.  
Per tot això, i d'acord amb la disposició final primera del decret esmentat, que autoritza la Conselleria d'Economia i Hisenda perquè dicte les disposicions que siguen necessàries per al seu desenvolupament i execució,  
ORDENE  
Article primer  
El servei propi de gestió del registre comptable de valors, representat per mitjà d'anotacions en compte, i de compensació i liquidació d'aquests, de la Societat Rectora de la Borsa de Valors de València, SA, d'ara endavant el «Servei», tindrà les funcions següents:  
a) Portar, en els termes previstos en el capítol II del títol primer de la Llei 24/1988, de 28 de juliol, del Mercat de Valors, el registre comptable dels valors admesos a negociació únicament en la Borsa de Valors de València i representats en anotacions a compte.  
b) Gestionar, en exclusiva, la compensació de valors i liquidació d'efectius derivada de la negociació dels valors esmentats en l'apartat a) anterior.  
La Societat Rectora de la Borsa de Valors de València, SA, confeccionarà un reglament d'organització i funcionament del Servei, d'acord amb el que preveu el Reial Decret 116/1992, de 14 de febrer, i aquesta ordre. Aquest reglament, que serà objecte d'aprovació per l'Institut Valencià de Finances, es publicarà en el Butlletí de Cotització de la Borsa de Valors de València.  
El servei esmentat no podrà realitzar cap activitat d'intermediació financera ni les activitats enumerades en l'article 71 de la Llei 24/1988, llevat de l'esmentada en la lletra g), i s'abstindrà d'assumir riscos amb els participants en la compensació.  
Article segon  
El Servei podrà portar el registre comptable de valors no admesos a cotització en borsa, d'acord amb el que preveu el capítol III del títol primer del Reial Decret 116/1992. Així mateix, el portarà en els supòsits recollits en l'article 46.7 del Reial Decret esmentat, quan la societat emissora tinga el domicili social en la Comunitat Autònoma Valenciana, entenent-se designat, a efecte del primer incís del precepte esmentat, el Servei.  
Article tercer  
La Societat Rectora de la Borsa de Valors de València, com a gestora del Servei, podrà participar en el capital d'entitats dedicades a l'activitat de compensació i liquidació i a dur a terme el registre comptable de valors.  
Article quart  
El Servei tindrà també funcions d'assessorament davant sol·licituds de l'Institut Valencià de Finances, en les matèries pròpies de la seua activitat. Al mateix temps, examinarà i resoldrà les reclamacions que puga formular el públic en aquestes matèries, sense perjudici de l'adopció de les mesures que resulten necessàries per a corregir irregularitats detectades fruit de les reclamacions resoltes.  
Article cinquè  
Corresponen a l'Institut Valencià de Finances, d'acord amb el que preveu el Decret 132/1992, de 20 de juliol de 1992, del Consell, i en coordinació amb la Comissió Nacional del Mercat de Valors, l'alta supervisió del Servei d'Anotacions en Compte i Liquidació de la Societat Rectora de la Borsa de Valors de València, SA, i la resta de competències d'execució en relació amb el servei esmentat que li corresponguen legalment. La Societat Rectora de la Borsa de Valors de València, SA, respondrà del bon funcionament del Servei i del compliment de les obligacions d'informació respecte a l'Institut Valencià de Finances i la Comissió Nacional del Mercat de Valors, dins de les seues respectives competències, d'acord amb la normativa vigent en cada moment.  
Article sisè  
El Servei serà el que determinarà el moment en què ha de produir-se la transformació en anotacions en compte dels valors que cotitzen únicament en la Borsa de València a que es refereixen les disposicions transitòries primera, segona i tercera del Reial Decret 116/1992.  
Article setè  
1. Seran entitats adherides al Servei les societats i les agències de valors membres de la borsa esmentada, i aquelles entitats que, d'entre les esmentades a l'apartat 2 d'aquest article, adquiresquen la condició d'entitat adherida d'acord amb el que disposa l'article 8.  
2. Podran adquirir la condició d'entitat adherida al Servei:  
a) Les esmentades en l'article 76 del Reial Decret 116/1992.  
b) El Servei de Compensació i Liquidació, SA, i els serveis de compensació i liquidació creats per les societats rectores de les borses, en virtut del que preveu el paràgraf segon de l'article 54 de la Llei del Mercat de Valors.  
c) Qualsevol altra entitat que l?ordenament jurídic vigent permeta.  
Article vuitè  
1. Les entitats assenyaladas en l'article 7, apartat 2, per a adquirir la condició d'entitat adherida al Servei, hauran de presentar sol·licitud a la Societat Rectora de la Borsa de Valors de València, SA, acreditant que tenen els mitjans tècnics i humans necessaris que establesquen.  
2. La Societat Rectora esmentada tramitarà davant l'Institut Valencià de Finances la sol·licitud, junt amb informe favorable, si escau, que inclourà una proposta raonada especificant les proves tècniques realitzades per comprovar el grau de compliment dels requisits mínims necessaris per al desenvolupament normal de la seua activitat. L'adquisició de la condició d'entitat adherida es produirà en el moment en què recaiga l'aprovació de l'institut, que serà en el termini màxim d'un mes de forma expressa, o bé per silenci administratiu quan aquest termini haja transcorregut. Una vegada recaiguda l'aprovació esmentada, si escau, es publicarà en el Butlletí de Cotització de la Borsa de Valors de València la condició d'entitat adherida.  
Article novè  
1. La pèrdua de la condició d'entitat adherida al Servei es produirà quan es done alguna d'aquestes situacions:  
a) Per renúncia.  
b) Per la pèrdua de la forma jurídica necessària per a l'adquisició de la condició d'entitat adherida.  
2. També es podrà produir la pèrdua o suspensió, si s'escau, de la condició d'entitat adherida, per incórrer en algun dels supòsits següents:  
a) Per mora en el pagament de deutes contrets amb la Societat Rectora de la Borsa de Valors de València, SA.  
b) Per la falta d'adaptació a les exigències tècniques que imposen les modificacions o millores que hi introduesquen el Servei o disposicions legals en els sistemes de portada dels registres comptable i de compensació i liquidació.  
c) Per no assolir els volums mínims de negociació que, per habilitació expressa de l?Institut Valencià de Finances, estableca la Societat Rectora.  
d) Per incompliment dels seus deures en el procés de liquidació, incloses demores i altres pràctiques que causen un clar perjudici al possible inversor.  
La pèrdua o suspensió, si s'escau, de la condició d'entitat adherida al Servei, serà resolta per l?Institut Valencià de Finances, fent us de les atribucions que té atribuïdes pel Consell de la Generalitat Valenciana, amb la instrucció prèvia d'expedient on necessàriament haurà de constar l?informe acordat per la Societat Rectora de la Borsa de Valors de València, SA. La resolució es publicarà al Butlletí de Cotització de la Borsa de València.  
La. gravetat de les infraccions, apreciada en l?expedient, podrà determinar la suspensió o la pèrdua de la condició d'entitat adherida.  
A partir del moment en què es produesca la suspensió o la pèrdua de la condició d'entitat adherida no podran desenvolupar-se les activitats pròpies d'aquesta condició, sense perjudici de la finalització de les operacions en curs i de la realització de les activitats registrals de les quals es derive una reducció del volum de valors registrats en l?entitat. En els casos de suspensió, l?entitat que siga accionista de la societat rectora conservarà els drets i les obligacions que li corresponguen com a soci d'una societat anònima, si bé no podrà participar en l'adopció de decisions que puguen afectar l?organització o el funcionament dels processos de compensació i liquidació, de valors representants per anotacions en compte.  
Article deu  
La Societat Rectora de la Borsa de Valors de València, SA, en elaborar el seu pressupost anual, establirà les tarifes del Servei. Les tarifes esmentades hauran de ser aprovades per l'Institut Valencià de Finances abans de l'entrada en vigor.  
Article onze  
1. La liquidació d'efectius resultant de la contractació borsària es produirà mitjançant abonaments i càrrecs en els comptes de tresoreria o comptes corrents oberts al Banc d'Espanya pels membres de la Borsa de Valors de València i altres entitats adherides o en els comptes que mantinguen en el banc esmentat altres entitats designades com a domiciliàries. La societat rectora, com a òrgan gestor del Servei, podrà determinar entitat financera de caràcter públic, distinta del Banc d'Espanya i amb la conformitat prèvia de l'Institut Valencià de Finances, on hauran de ser domiciliats els comptes operatius o de tresoreria que utilitzen les entitats adherides per a efectuar les activitats de compensació i liquidació.  
2. No obstant el que disposa el paràgraf precedent, la societat rectora podrà establir un procediment distint de l'assenyalat de liquidació d'efectius, sempre que ho autoritze l'Institut Valencià de Finances de la Generalitat Valenciana, i comunicant-ho a la Comissió Nacional del Mercat de Valors.  
DISPOSICIONS TRANSITORIES  
Primera  
Des del moment de la creació, el Servei assumirà la gestió de les tasques necessàries per a dur a terme la transformació dels títols en anotacions en compte d'aquells valors que sols cotitzen en la Borsa de Valors de València, però no assumirà les funcions pròpies de la compensació i liquidació dels valors que cotitzen sols en la Borsa de Valors de València fins que dispose, efectivament, dels mitjans adequats a l'efecte. Mentrestant les funcions de compensació i liquidació es duran a terme pels procediments utilitzats en publicar-se aquesta ordre.  
Segona  
Les entitats actualment adherides a la liquidació de la Borsa de Valors de València hauran de sol·licitar l'adhesió al Servei per poder accedir a la liquidació dels valors representats en anotacions en compte.  
Tercera  
Correspondrà a l'Institut Valencià de Finances verificar que el Servei disposa, efectivament, dels mitjans adequats per a dur a terme les funcions de compensació i liquidació, i determinarà la data a partir de la qual podrà assumir aquestes funcions el servei esmentat.  
DISPOSICIONS FINALS  
Primera  
En allò que no preveu aquesta ordre es farà el que disposa l?ordenament jurídic que resulte aplicable, i en particular, el Reial Decret 116/1992, de 14 de febrer.  
Segona  
Aquesta ordre entrarà en vigor l?endemà de la publicació al Diari Oficial de la Generalitat Valenciana.  
València, 27 d'abril de 1993.  
El Conseller d'Economia i Hisenda,  
ANTONI BIRLANGA CASANOVA


Còpia Permalink ELI